Title: Legislatívny zámer návrhu zákona o Železničnej polícii a Mýtnej polícii
Author: jantova
Company: Železničná polícia

Návrh       

Legislatívny zámer zriadenia služby Mýtnej polície v štruktúrach Železničnej polície

Návrh legislatívneho zámeru zriadenia služby Mýtnej polície v štruktúrach Železničnej polície (ďalej len „legislatívny zámer“) vychádza z Programového vyhlásenia vlády Slovenskej republiky z augusta 2006, kde sa v časti Doprava uvádza, že vláda zavedie spoplatnenie vybranej cestnej infraštruktúry formou elektronického výberu mýta. Uvedený záväzok vlády úzko súvisí aj s ďalším jej záväzkom uvedeným v programovom vyhlásení a to, že vláda bude venovať náležitú pozornosť zvýšeniu tempa a kvality systematickej údržby a obnovy ciest a mostov a prijme účinné preventívne opatrenia na ochranu cestnej siete pred jej neúmerným preťažovaním a poškodzovaním. 

Cieľom legislatívneho zámeru je návrh právneho ukotvenia práv a povinností policajtov zaradených na novozriadených útvaroch služby Mýtnej polície v rámci Železničnej polície v obvode vymedzených úsekov diaľnic, ciest pre motorové vozidla a ciest I. triedy (ďalej len „vymedzené úseky ciest“). Navrhnuté práva a povinnosti policajta  služby Mýtnej polície musia predovšetkým smerovať k zabezpečeniu efektívnej a účelnej kontroly dodržiavania povinností vyplývajúcich z novozavedeného elektronického systému spoplatnenia užívania vymedzených úsekov ciest, efektívneho zabezpečenia kontroly hmotnosti vozidiel, nápravových tlakov a rozmerov vozidla a povinnosti označenia motorových vozidiel pohybujúcich sa po vymedzených úsekoch ciest nálepkou. Subsidiárne služba Mýtnej polície bude plniť úlohy spojené s kontrolou označenia každého vozidla používaného na podnikanie obchodným menom dopravcu, kontrolou prepravy nebezpečných vecí, kontrolou bezpečnostných prestávok vodičov, cestnou technickou kontrolou a kontrolou poistenia zodpovednosti za škodu spôsobenú prevádzkou motorového vozidla.

Spoplatnenie vymedzených úsekov ciest formou elektronického výberu mýta bude realizované v súlade so smernicou Európskeho parlamentu a Rady  2004/52/ES z 29. apríla 2004 o interoperabilite elektronických cestných mýtnych systémov v Spoločenstve a smernicou Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami v znení smernice Európskeho parlamentu a Rady 2006/38/ES. Technicky, ale aj finančne bude tento systém prepojiteľný so zaistením spracovania osobných údajov potrebných pre zúčtovanie v súlade s pravidlami ochrany slobody a základných práv súkromia v zmysle smerníc 95/46/ES a 2002/58/ES.

1. Platná právna úprava 

V súčasnosti je pôsobenie Železničnej polície zakotvené v zákone č. 57/1998 Z. z. o Železničnej polícii v znení neskorších predpisov (ďalej len „zákon č. 57/1998 Z. z.“). Železničná polícia je štátna rozpočtová organizácia zriadená zriaďovacou listinou č. 1503/M-93 zo dňa 4. 1. 1993, ktorú vydal minister dopravy, spojov a verejných prác SR, na základe jeho rozhodnutia č. 39/1992 zo dňa 15. 12. 1992. Podľa v súčasnosti platného zákona č. 57/1998    Z. z. je územnou pôsobnosťou Železničnej polície obvod železničných dráh. 

Elektronický výber mýta upravuje zákon č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov (ďalej len „zákon č. 25/2007 Z. z.“), ktorým  transponovala Slovenská republika legislatívu Európskeho spoločenstva (ďalej len „ES“).

Neoddeliteľnou súčasťou efektívneho výberu mýta je zabezpečenie dôslednej kontroly zákonom stanovených povinností. Kontrolu dodržiavania povinností platiteľa mýta počas jeho užívania vymedzeného úseku ciest, podľa v súčasnosti platného znenia zákona č. 25/2007 Z. z., vykonávajú poverené osoby v súčinnosti s útvarmi Policajného zboru. Poverenými osobami sú zamestnanci Ministerstva dopravy, pôšt a telekomunikácií Slovenskej republiky (ďalej len „MDPT SR“) v rámci hlavného štátneho odborného dozoru a zamestnanci správcu výberu mýta, teda zamestnanci Národnej diaľničnej spoločnosti, a. s. (ďalej len „NDS“).  

Systém elektronického výberu mýta, odhliadnuc od jednoduchého, rýchleho a plne automatického spôsobu jeho výberu, chráni život a zdravie pasažierov v prípade nehody, pretože jeho palubné zariadenia môžu byť použité na automatické privolanie záchrannej služby. Zákon č. 25/2007 Z. z. ustanovuje práva a povinnosti užívateľov mýtom spoplatnených vymedzených úsekov ciest, podmienky pôsobnosti orgánov štátnej správy, správcu výberu mýta, výkonu kontroly a zodpovednosť za porušenie povinností ustanovených týmto zákonom.

Elektronický výber mýta je definovaný ako elektronická úhrada sumy vypočítanej podľa kategórie vozidla za vzdialenosť prejazdenú po vymedzenom úseku ciest, vzťahuje sa na všetky motorové vozidlá s celkovou hmotnosťou nad 3,5 t alebo jazdné súpravy s celkovou hmotnosťou nad 3,5 t určené na prepravu tovaru a na všetky motorové vozidlá umožňujúce prepravu viac ako deviatich osôb vrátane vodiča. Vo všeobecnosti je osobou povinnou platiť mýto prevádzkovateľ vozidla. Pre vozidlá do 3,5 t zostane naďalej povinnosť úhrady za užívanie vymedzených úsekov ciest formou zakúpenia nálepky.

 Mýto je príjmom NDS zriadenej zákonom č. 639/2004 Z. z. o Národnej diaľničnej spoločnosti a o zmene a doplnení zákona č. 135/1961 Zb. o pozemných komunikáciách (cestný zákon) v znení neskorších predpisov (v znení zákona č. 747/2004 Z. z.). NDS  vyplýva zo zákona povinnosť použiť mýto na investície do výstavby, údržby a obnovy cestnej  infraštruktúry. NDS ako správca výberu mýta je povinná vybudovať platobné miesta na úhradu mýta v hotovosti alebo platobnými kartami.

MDPT SR je podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov ústredným orgánom štátnej správy pre
•	dráhy a dopravu na dráhach,
•	cestnú dopravu,
•	kombinovanú dopravu,
•	pozemné komunikácie,
•	vnútrozemskú plavbu a prístavy, námornú plavbu,
•	civilné letectvo,
•	pošty,
•	telekomunikácie,
•	ozbrojené zbory v doprave.

Ministerstvá skúmajú problematiku vo veciach, ktoré sú v ich pôsobnosti, robia opatrenia na riešenie aktuálnych otázok a spracúvajú koncepcie rozvoja zverených oblastí. Starajú sa o náležitú právnu úpravu vecí patriacich do ich pôsobnosti.

Cestná aj železničná infraštruktúra spadá do pôsobnosti MDPT SR. Účelom pripravovanej novely zákona č. 57/1998 Z. z. je vytvorenie novej služby v štruktúrach Železničnej polície, ako pružného modelu riadenia jednotlivých organizačných článkov podieľajúcich sa na kontrole plnenia povinností užívateľov vymedzených úsekov ciest vyplývajúcich zo zákona č. 25/2007 Z. z.. 

Zavedením elektronického výberu mýta a  najmä potreby efektívneho fungovania systému kontroly dodržiavania povinností vyplývajúcich z príslušných ustanovení zákona č. 25/2007   Z. z., vzniká potreba zveriť túto činnosť dostatočne flexibilnému subjektu. Tento by  mal v konečnom dôsledku výrazne napomôcť plneniu jedného z hlavných cieľov, pre ktoré bol elektronický výber mýta zavedený, a to efektívny a pružný výber mýta. Mal by to byť subjekt, ktorý už v súčasnosti má potrebné praktické skúsenosti v zabezpečovaní špecifických činností v doprave. V organizačnej štruktúre (podriadenosti) MDPT SR je začlenená Železničná polícia ako ozbrojený bezpečnostný zbor pôsobiaci v obvode železničných dráh. Táto zabezpečuje bezpečnosť a plynulosť železničnej dopravy a v spolupráci s  NDS má  predpoklady úspešne zvládnuť aj problematiku elektronického výberu mýta a predovšetkým kontroly dodržiavania povinností vyplývajúcich z príslušných ustanovení zákona č. 25/2007   Z. z.. 

Z rokovaní medzi Železničnou políciou a NDS, ktoré inicioval minister dopravy, pôšt a telekomunikácií SR, vzišla vzájomná dohoda uvedených subjektov, na ktorej základe sa navrhuje zriadenie služby Mýtnej polície a jej začlenenie do štruktúr existujúcej Železničnej polície, čo si vyžiada novelu zákona č. 57/1998 Z. z.. Služba Mýtnej polície by vykonávala tie kompetencie v súvislosti s výberom a kontrolou platenia mýta, ktoré sú v súčasnosti zverené do pôsobnosti Policajného zboru.

Výsledkom vzájomných rokovaní medzi Železničnou políciou a NDS je aj návrh modelu spolupráce pri zabezpečovaní úloh stanovených zákonom č. 25/2007 Z. z.. Navrhnutý model spolupráce predpokladá vytvorenie 25 – 30 zmiešaných motorizovaných hliadok, pozostávajúcich z dvoch osôb. Jedným členom hliadky bude zamestnanec prevádzkovateľa výberu mýta a druhým členom bude príslušník oddelenia  služby Mýtnej polície. 

		Hliadky budú prioritne plniť úlohy na určenej časti vymedzených úsekov ciest, na ich činnosť budú mať vplyv informácie získavané priamo z centrály správcu výberu mýta. Hliadka bude plniť stanovené úlohy nepretržite v 8 alebo 12-hodinových zmenách. Základnou formou služobnej činnosti príslušníkov oddelenia služby Mýtnej polície v pridelenom služobnom obvode bude hliadková služba. Okrem hliadkovej služby budú policajti plniť aj úlohy na úseku hlásnej služby, výkonu administratívnych prác a ostatnej služobnej činnosti. Veliteľom zmiešanej motorizovanej hliadky bude vždy policajt. Policajti služby Mýtnej polície budú vykonávať službu v zavedenej služobnej rovnošate s rukávovým označením príslušnosti k službe Mýtnej polície. Výstroj a výzbroj bude doplnená o technické prostriedky na zastavovanie vozidiel v dennej a nočnej dobe. Počas výkonu služby budú policajti vybavení reflexnou vestou zelenej farby s označením „MÝTNA POLÍCIA“.

Novozriadené zmiešané motorizované hliadky budú na plnenie stanovených úloh používať vozidlo vybavené technickými, komunikačnými a inými prostriedkami umožňujúcimi plnenie úloh vyplývajúcich z navrhovanej novely zákona č. 57/1998 Z. z. a iných všeobecne záväzných právnych predpisov súvisiacich s touto problematikou.

Nevyhnutným predpokladom výkonu navrhovaných činností je zabezpečenie doplnkovej infraštruktúry, a to zo strany NDS. Pôjde o vyhradené miesta na vymedzených úsekoch ciest, v ktorých blízkosti sa nachádza zodpovedajúce materiálne a sociálne vybavenie. Tieto miesta budú slúžiť na  odstavenie motorového vozidla, ktorému bolo prikázané zotrvanie na tomto mieste podľa návrhu novely zákona č. 57/1998 Z. z..

2. Organizácia, pôsobnosť a riadenie služby Mýtnej polície

V novele zákona č. 57/1998 Z. z. sa predpokladá zriadenie služby Mýtnej polície v štruktúrach Železničnej polície. Bude potrebné upraviť územnú a vecnú pôsobnosť služby Mýtnej polície tak, aby zahrnovala vymedzené úseky ciest a činnosti súvisiace s plnením práv a povinností špecifikovaných v príslušných ustanoveniach návrhu novely zákona č. 57/1998 Z. z. a  zákona č. 25/2007 Z. z..  

	Služba Mýtnej polície bude v obvode vymedzených úsekov ciest plniť nasledujúce úlohy: 
•	dohľad nad dodržiavaním zákona č. 25/2007 Z. z. o elektronickom výbere mýta za užívanie vymedzených úsekov ciest a o zmene a doplnení niektorých zákonov (úhrada elektronického mýta),
•	dohľad nad dodržiavaním povinnosti uvedenej v § 8 ods. 9 zákona č. 135/1961 Zb. o pozemných komunikáciách v znení neskorších predpisov (meranie hmotnosti, nápravových tlakov a rozmerov vozidla),
•	dohľad nad dodržiavaním povinností uvedených v § 6 ods. 2 a 3 zákona č. 135/1961 Zb. o pozemných komunikáciách v znení neskorších predpisov (označenie motorového vozidla nálepkou pri použití vymedzených úsekov ciest),
•	dohľad nad dodržiavaním povinnosti uvedenej v § 4 ods. 1 písmena b) zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov (označenie každého vozidla používaného na podnikanie obchodným menom dopravcu),
•	dohľad nad dodržiavaním povinností uvedených v § 19 až 20a zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov (preprava nebezpečných vecí),
•	dohľad nad dodržiavaním povinnosti uvedenej v § 4 zákona č. 121/2004 Z. z. o pracovnom čase a dobe odpočinku v doprave a o zmene a doplnení niektorých zákonov (bezpečnostné prestávky),
•	vykonávanie cestných technických kontrol podľa § 54 ods. 1 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov,
•	dohľad nad dodržiavaním povinnosti uvedenej v § 18 zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov (kontrola dokladov o poistení zodpovednosti za škodu spôsobenú prevádzkou motorového vozidla).

Z dôvodu navrhovaného spoločného výkonu služby s pracovníkmi NDS sa  navrhuje  zriadiť 13 oddelení služby Mýtnej polície (dislokovaných v 7 Strediskách správy a údržby diaľnic a 6 Strediskách správy a údržby rýchlostných komunikácií). Tieto oddelenia budú priamo riadené odborom služby Mýtnej polície na Generálnom riaditeľstve Železničnej polície, pričom svojou pôsobnosťou budú pokrývať existujúcu územnú pôsobnosť Stredísk správy a údržby diaľnic a  Stredísk správy a údržby rýchlostných komunikácií. 

Strediská správy a údržby diaľnic 
•	Malacky,
•	Bratislava,
•	Trnava – Modranka,
•	Trenčín – Zlatovce,
•	Liptovský Mikuláš,
•	Behárovce,
•	Prešov – Petrovany.

Strediská správy a údržby rýchlostných komunikácií
•	Galanta,
•	Žarnovica,
•	Zvolen,
•	Košice,
•	Púchov,
•	Čadca.

Odbor  služby Mýtnej polície Generálneho riaditeľstva Železničnej polície bude plniť najmä tieto úlohy:
•	priamo riadiť a koordinovať činnosť na oddeleniach  služby Mýtnej polície a metodicky usmerňovať ich činnosť, 
•	zabezpečovať spoluprácu s NDS, s orgánmi  verejnej  moci, s ozbrojenými silami, ozbrojenými zbormi, ozbrojenými bezpečnostnými zbormi, právnickými osobami  a   fyzickými  osobami  a  územnou  samosprávou,
•	spracúvať analýzy a vyhodnotenia účinnosti opatrení a prijímať opatrenia na skvalitnenie výkonu služby,
•	organizačne a  právne zabezpečovať činnosť služby Mýtnej polície, najmä vydávaním nariadení, pokynov a usmernení.

Oddelenia  služby Mýtnej polície budú plniť v obvode vymedzených úsekov ciest najmä tieto úlohy:
•	zabezpečovať výkon hliadkovej služby v zmiešaných motorizovaných hliadkach v pridelenom služobnom obvode,
•	vykonávať kontrolu motorových vozidiel, ktorých prevádzkovateľ nesplnil povinnosť úhrady za používanie diaľnic formou elektronického výberu mýta alebo diaľničnej nálepky,
•	vykonávať kontrolu motorových vozidiel, ktoré nespĺňajú váhové a  rozmerové limity  nákladných motorových vozidiel, vrátane nápravových tlakov,
•	vykonávať kontrolu vozidiel, ktorých prevádzkovateľ porušuje zákonom uloženú povinnosť označiť každé vozidlo používané na podnikanie svojím obchodným menom, vykonáva v rozpore so zákonom prepravu nebezpečných vecí  a nedodržuje bezpečnostné prestávky vodičov,
•	zabezpečovať cestnú technickú kontrolu a kontrolu poistenia zodpovednosti za škodu spôsobenú prevádzkou motorového vozidla,
•	vykonávať oprávnenia podľa zákona č. 57/1998 Z. z. ako napríklad zastavenie motorového vozidla,  kontrola predpísaných dokladov, použitie technického prostriedku na zabránenie odjazdu vozidla, resp. oprávnenie prikázať zotrvanie na určenom mieste, požadovanie vysvetlenia, oprávnenie pri objasňovaní priestupkov,
•	odhaľovať, objasňovať a prejednávať v blokovom konaní priestupky uvedené v zákone č. 25/2007 Z. z. a v zákone 135/1961 Z. z., pričom v priestupkovom konaní budú tieto priestupky prejednávať obvodné úrady pre cestnú dopravu a pozemné komunikácie,
•	odhaľovať, objasňovať a prejednávať v blokovom konaní priestupky podľa zákona Slovenskej národnej rady č. 372/1990 Zb. o priestupkoch v znení neskorších predpisov, ak vodič iným konaním poruší  všeobecne  záväzný  právny  predpis o bezpečnosti a plynulosti cestnej premávky, pričom v priestupkovom konaní bude tieto priestupky prejednávať príslušný správny orgán,
•	odhaľovať, oznamovať, objasňovať porušenia povinností ustanovených v zákone  Národnej rady Slovenskej republiky č. 168/1996 Z. z., zákone č. 121/2004 Z. z., zákone č. 725/2004 Z. z. a zákone č. 381/2001 Z. z. a prejednávať ich v blokovom konaní, ak ide o priestupky, pričom v priestupkovom alebo správnom konaní ich budú ako priestupky alebo správne delikty prejednávať príslušné správne orgány (obvodné úrady, inšpektoráty práce),
•	vydávať príslušné rozhodnutia v správnom konaní a zabezpečovať ich realizáciu,
•	vykonávať pátranie po hľadaných osobách a veciach (vnútroštátne pátranie a policajné činnosti v rámci Schengenského priestoru),
•	plniť neodkladné úkony vyplývajúce zo zákona č. 57/1998 Z. z., zákona Slovenskej národnej rady č. 372/1990 Zb., Trestného zákona a Trestného poriadku,
•	v prípade zistenia porušenia iných ustanovení zákona Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov spolupracovať s príslušnými územnými útvarmi Policajného zboru.

3. Povinnosti a oprávnenia policajta služby Mýtnej polície
      
Povinnosti policajta služby Mýtnej polície budú totožné s povinnosťami policajta ostatných služieb Železničnej polície tak, ako sú ustanovené v zákone č. 57/1998 Z. z..

Policajt služby Mýtnej polície bude okrem už existujúcich oprávnení uvedených v zákone č. 57/1998 Z. z. pri vykonávaní služobnej činnosti v obvode vymedzených úsekov ciest oprávnený:
•	použiť prenosné zvislé dopravné značenie a prenosné dopravné zariadene aj bez predchádzajúceho určenia ich použitia príslušným orgánom, ak je to potrebné na plnenie úloh podľa zákona č. 25/2007 Z. z., zákona č. 135/1961 Zb., zákona Národnej rady Slovenskej republiky č. 168/1996 Z. z., zákona č. 121/2004 Z. z., zákona č. 725/2004 Z. z. a zákona č. 381/2001 Z. z.,
•	zastavovať motorové vozidlo na všetkých pozemných komunikáciách, v súvislosti so zisťovaním, objasňovaním a prejednávaním priestupkov podľa zákona č. 25/2007 Z. z.,
•	zastavovať motorové vozidlo v obvode vymedzených úsekov ciest, v súvislosti so zisťovaním a objasňovaním priestupkov a správnych deliktov a s prejednávaním priestupkov v blokovom konaní podľa zákona č. 135/1961 Zb., zákona Národnej rady Slovenskej republiky č. 168/1996 Z. z., zákona č. 121/2004 Z. z., zákona č. 725/2004 Z. z. a zákona  č. 381/2001 Z. z.,
•	vyzvať vodiča motorového vozidla, aby sa podrobil meraniu povolenej hmotnosti, nápravových tlakov a rozmerov vozidla,
•	vyzvať vodiča motorového vozidla, aby sa podrobil cestnej technickej kontrole,
•	prikázať jazdu motorového vozidla na určené miesto,
•	prikázať zotrvanie motorového vozidla na určenom mieste po určitú dobu,
•	kontrolovať predpísané doklady potrebné k  vedeniu vozidla,  doklady o prepravovanom tovare a záznamový list,   
•	vyžadovať  doklad o úhrade mýta.

4. Nevyhnutné legislatívne zmeny súvisiace s návrhom legislatívneho zámeru

Na základe vyššie uvedeného a z pohľadu súčasného stavu rozpracovania novely zákona č. 57/1998 Z. z. sa predpokladá za potrebné novelizovať aj ďalšie všeobecne záväzné právne predpisy.

V tomto kontexte budú vykonané príslušné zmeny v zákone č. 25/2007 Z. z., kde  kontrolu dodržiavania povinností ustanovených týmto zákonom bude potrebné zveriť do pôsobnosti Železničnej polície a jej novozriadenej služby Mýtnej polície. Prejednávanie priestupkov zistených na úseku výberu mýta v blokovom konaní ustanoviť do pôsobnosti Železničnej polície.

V zákone č. 135/1961 Zb. sa v rámci výkonu činností v obvode vymedzených úsekov ciest navrhuje ustanoviť útvarom  služby Mýtnej polície oprávnenie na kontrolu
•	dodržiavania povinnosti označenia motorového vozidla nálepkou oprávňujúcou použiť toto na vymedzených úsekoch ciest,
•	oddeliteľného kontrolného kupónu diaľničnej nálepky, 
•	dodržiavania povinnosti neprekročiť povolenú hmotnosť, nápravové tlaky a rozmery vozidla.

V zákone Slovenskej národnej rady č. 372/1990 Zb. sa na úseku odhaľovania, objasňovania a prejednávania priestupkov navrhuje ustanoviť policajtom služby Mýtnej polície oprávnenie
•	v blokovom konaní prejednávať priestupky spáchané účastníkmi cestnej premávky povinnými platiť mýto na vymedzených úsekoch ciest, ktorí iným konaním porušia všeobecne záväzný právny predpis o bezpečnosti a plynulosti cestnej premávky,
•	 vykonávať objasňovanie tých priestupkov o bezpečnosti a plynulosti cestnej premávky, ktoré sú oprávnení prejednávať v blokovom konaní.

V zákone č. 381/2001 Z. z. sa na úseku odhaľovania, objasňovania a prejednávania priestupkov  navrhuje ustanoviť policajtom služby Mýtnej polície oprávnenie v blokovom konaní prejednať  priestupok spáchaný porušením povinnosti uzatvoriť povinné zmluvné poistenie (v čase kontroly nemá  pri sebe doklad o uzatvorení tohto poistenia).

V zákone č. 121/2004 Z. z. sa na úseku odhaľovania, objasňovania a prejednávania priestupkov navrhuje ustanoviť policajtom služby Mýtnej polície oprávnenie v blokovom konaní prejednať priestupok  spáchaný porušením povinností súvisiacich s časom vedenia motorového vozidla, bezpečnostnými  prestávkami a dobou odpočinku. 

V zákone Národnej rady Slovenskej republiky č. 168/1996 Z. z. sa navrhuje ustanoviť  policajtom služby Mýtnej polície oprávnenie kontrolovať prepravu nebezpečných vecí na vymedzených úsekoch ciest a oprávnenie kontrolovať označovanie vozidiel používaných na podnikanie obchodným menom dopravcu. 

Ďalej sa navrhuje ustanoviť v zákone č. 25/2007 Z. z. a v zákone č. 135/1961 Zb. povinnosť platiteľovi mýta a priestupcovi, najneskôr do 12 hodín odstrániť nedostatky spočívajúce v nesplnení niektorej z povinností uvedených v týchto zákonoch, ako aj zaplatiť mýto a uloženú pokutu za nadrozmernú a nadmernú prepravu. Po uplynutí tejto lehoty sa navrhuje spoplatniť miesta na odstavenie motorového vozidla paušálnou sadzbou, stanovenou NDS.  

	Návrh uvedených legislatívnych zmien plánuje MDPT SR predložiť na rokovanie vlády SR do 31. októbra 2007 v podobe návrhu zákona, ktorým sa mení a dopĺňa zákon č. 57/1998 Z. z. o Železničnej polícii v znení neskorších predpisov a o zmene a doplnení niektorých zákonov. Uvedený zákon by mal nadobudnúť účinnosť 1. marca 2008.

5. Záver: 

Jednou z kľúčových podmienok pre efektívnu prevádzku elektronického mýta je kvalitný a nekompromisný  spôsob kontroly účastníkov cestnej premávky, ktorí podliehajú podľa zákona spoplatneniu. Pri kontrole elektronického mýta treba zabezpečiť jednoznačne účinný nástroj na vymožiteľnosť práva narušiteľov a neplatičov na spoplatnenej cestnej infraštruktúre.  Z uvedeného dôvodu sa navrhuje, aby túto činnosť zabezpečovala novozriadená služba Mýtnej polície, patriaca do štruktúr ozbrojeného bezpečnostného zboru - Železničnej polície.  

Výhody navrhovaného riešenia:

•	dôsledné policajné vymáhanie na úseku elektronického mýta, označenia motorového vozidla nálepkou a kontroly prekročenia užitočnej hmotnosti vozidiel bez zaťaženia Policajného zboru, ktorý má primárnu úlohu zabezpečovať verejný poriadok, bezpečnosť a boj proti zločinnosti,
•	kontrola na úseku elektronického mýta, označenia motorového vozidla nálepkou a kontrola hmotnosti vozidiel, nápravových tlakov a rozmerov vozidla zabezpečovaná jednou špecializovanou zložkou,
•	minimalizácia počiatočných problémov a optimalizácia finančných nákladov na zriadenie novej zložky, z dôvodu začlenenia do už vybudovaných a fungujúcich štruktúr Železničnej polície,
•	subsidiárne plnenie úloh PZ aj službou Mýtnej polície na úseku  kontroly označenia každého vozidla používaného na podnikanie svojím obchodným menom, kontroly prepravy nebezpečných vecí, kontroly bezpečnostných prestávok vodičov, cestnej technickej kontroly a kontroly poistenia zodpovednosti za škodu spôsobenú prevádzkou motorového vozidla,
•	oprávnenia Železničnej polície na úrovni primeranej oprávneniam Policajného zboru vrátane použitia donucovacích prostriedkov,
•	skúsenosti a prax Železničnej polície na úseku odhaľovania, objasňovania a prejednávania priestupkov,
•	Železničná polícia je súčasťou Integrovaného záchranného systému,
•	okamžité použitie vybudovanej základnej infraštruktúry na úseku informatiky a telekomunikácií – najmä v súčasnosti pripravované zavedenie štátnej rádiovej site „SITNO“ pre vzájomnú súčinnosť ozbrojených bezpečnostných zborov; vlastná virtuálna privátna mobilná sieť Železničnej polície, vstup do Schengenského informačného systému,  
•	on-line prístup Železničnej polície do informačných systémov Ministerstva vnútra Slovenskej republiky,    
•	využitie  zavedeného systému  zdravotnej a sociálnej starostlivosti, výcviku policajtov, materiálno technického zabezpečenia a využitie služobných rovnošiat.